El Gabinet de Promoció del Valencià anuncia els guanyadors de la XXIII edició dels Premis Literaris Ciutat de Sagunt 2020
14 d’octubre 2020

![Imagen 1](/media/nnxl2mh1/77_mini_cartel-versio-definitiva.jpg)

El Gabinet de Promoció del Valencià de l'Ajuntament de Sagunt (AVIVA Sagunt) ha anunciat hui els noms dels guardonats de la XXIII edició dels Premis Literaris Ciutat de Sagunt 2020. Els premiats d'esta edició han sigut Àngel Fabregat, Josep Usó i Manuel Molins, en les modalitats de poesia, narrativa i teatre respectivament. 

  

En l'acte, que ha tingut lloc esta vesprada al Saló de Plens de l'Ajuntament, han estat presents l'alcalde de Sagunt, Darío Moreno, i la regidora de Promoció del Valencià i Normalització Lingüística, Maria Josep Soriano.

​  

  

![](/media/eijkp5vi/76_premis-lit-2.jpg)  

  

L’alcalde ha destacat la gran consolidació que tenen ja estos premis els quals «**pretenen fer un reconeixement i empentar la gent a continuar creant, però sobretot pretenen promocionar la nostra llengua, promocionar el valencià. Acabem de passar, fa no res, el 9 d'Octubre, eixe dia on reflexionem sobre la nostra identitat com a poble i la llengua és una part fonamental d'eixa identitat i, precisament per això, des de les institucions públiques hem de fer tot el que estiga a la nostra mà per continuar promocionant-la i per continuar garantint el seu ús també dins de l'administració i per descomptat també per animar la gent a utilitzar la llengua en tots el seus àmbits, com per exemple en l'àmbit creatiu com és el cas d'estos premis**».

  

Durant la roda de premsa, Maria Josep Soriano ha sigut l'encarregada de llegir l'acta del jurat encarregat d'emetre el veredicte de la XXIII edició dels Premis Literaris Ciutat de Sagunt 2020. Pel que fa al XXIII Certamen de Poesia Jaume Bru i Vidal, després de deliberar sobre els 46 originals presentats en esta edició, han atorgat el premi a l'obra Cossos afeblits, original d’Àngel Fabregat Morera. Quant al XXII Certamen de Narrativa Ciutat de Sagunt, per al qual optaven 39 originals, la guanyadora ha sigut l'obra El carrer era de terra, original de Josep Usó i Mañanós. Finalment, en el cas del XVII Certamen de Teatre Pepe Alba, dels 32 originals presentats ha resultat guanyador el treball titulat Crims, de l'autor Manuel Molins Casaña.

  

![](/media/t2pbpu1p/76_premis-lit-1.jpg)   

  

Enguany, els Premis Literaris Ciutat de Sagunt han arribat a la seua XXIII edició. La poesia, el teatre i la novel·la són els gèneres que l'AVIVA Sagunt premia des del 1998, quan va nàixer el premi de poesia Jaume Bru i Vidal en homenatge a un dels intel·lectuals imprescindibles per a la ciutat. L'any següent apareixia el premi de novel·la, i més endavant el de teatre en honor a un dels més grans actors que ha donat la ciutat: Pepe Alba. Les dotacions, com en les últimes edicions, se situen en 12 000 euros en total. El cas del premi de narrativa serà de 6 000 euros i la publicació de la novel·la, i els de poesia i teatre rebran 3 000 euros cadascun i es publicaran les obres seleccionades en Onada Edicions.

  

Finalment, la regidora delegada de Promoció del Valencià i Normalització Lingüística, Maria Josep Soriano, ha invitat la ciutadania a l’acte de lliurament del premis «**el qual es realitzarà el pròxim divendres, 30 d'octubre, a les 19.30 hores, al Centre Cultural Mario Monreal. L’assistència serà totalment lliure però estarà controlada amb totes les mesures de seguretat i d'higiene**».

  

*   [](http://www.facebook.com/sharer.php?u=https://aytosagunto.es/va/actualitat/el-gabinet-de-promocio-del-valencia-anuncia-els-guanyadors-de-la-xxiii-edicio-dels-premis-literaris-ciutat-de-sagunt-2020/ "Facebook")
*   [](http://twitter.com/share?url=https://aytosagunto.es/va/actualitat/el-gabinet-de-promocio-del-valencia-anuncia-els-guanyadors-de-la-xxiii-edicio-dels-premis-literaris-ciutat-de-sagunt-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-gabinet-de-promocio-del-valencia-anuncia-els-guanyadors-de-la-xxiii-edicio-dels-premis-literaris-ciutat-de-sagunt-2020/ "Linked In")
*   [](mailto:?body=https://aytosagunto.es/va/actualitat/el-gabinet-de-promocio-del-valencia-anuncia-els-guanyadors-de-la-xxiii-edicio-dels-premis-literaris-ciutat-de-sagunt-2020/)